പ്രമേഹ റെറ്റിനോപ്പതിക്ക് പലപ്പോഴും തുടക്കത്തിൽ തിരിച്ചറിയാനുള്ള അടയാളങ്ങളില്ല. ദ്രുതഗതിയിൽ കാഴ്ച നഷ്ടപ്പെടാൻ കാരണമാകുന്ന മാക്കുലാർ എഡിമയിൽ പോലും കുറച്ച് സമയത്തേക്ക് മുന്നറിയിപ്പ് അടയാളങ്ങൾ ഉണ്ടാകണമെന്നില്ല. എന്നിരുന്നാലും, പൊതുവേ, മാക്യുലർ എഡിമയുള്ള ഒരാൾക്ക് കാഴ്ച മങ്ങാൻ സാധ്യതയുണ്ട്. ഇത് മൂലം വായിക്കുകയോ ഡ്രൈവ് ചെയ്യുകയോ ചെയ്യുന്നത് ബുദ്ധിമുട്ടാണ്. ചില സന്ദർഭങ്ങളിൽ, പകൽ സമയത്ത് കാഴ്ച മെച്ചപ്പെടുകയോ മോശമാവുകയോ ചെയ്യും. 

നോൺ-പ്രൊലിഫറേറ്റീവ് ഡയബറ്റിക് റെറ്റിനോപ്പതി (എൻ‌പി‌ഡി‌ആർ) എന്ന് വിളിക്കുന്ന ആദ്യ ഘട്ടത്തിൽ രോഗലക്ഷണങ്ങളൊന്നും കാണണമെന്നില്ല. രോഗികൾക്ക് പ്രശ്നങ്ങൾ ഒന്നും തോന്നണമെന്നില്ല, കാഴ്ച ശക്തി 6/6 ഉണ്ടായിരിക്കുകയും ചെയ്യും . എൻ‌പി‌ഡി‌ആർ കണ്ടെത്താനുള്ള മാർ‌ഗ്ഗം ഒഫ്താൽമോസ്കോപ്പി അല്ലെങ്കിൽ ഫണ്ടസ് ഫോട്ടോഗ്രാഫി ആണ്. ഫണ്ടസ് ഫോട്ടോഗ്രഫിയിൽ മൈക്രോഅനൂറിസം (ധമനിയുടെ ചുമരുകളിൽ രക്തം നിറച്ച മൈക്രോസ്കോപ്പിക് കാഴ്ച) കാണാനാകും. കാഴ്ച കുറയുകയാണെങ്കിൽ, ഫ്ലൂറസെൻ ആൻജിയോഗ്രാഫിക്ക് റെറ്റിന രക്തക്കുഴലുകളിലെ ഇടുങ്ങിയ അവസ്ഥയോ തടസ്സങ്ങളോ (രക്തയോട്ടത്തിന്റെ അഭാവം അല്ലെങ്കിൽ റെറ്റിന ഇസ്കെമിയ) വ്യക്തമായി കാണിക്കാൻ കഴിയും . 

മാക്യുലാർ എഡീമയിൽ, രക്തക്കുഴലുകളിൽ നിന്നും രക്തം മാക്യുലാർ മേഖലയിലേക്ക് ഒഴുകുന്നു. നോൺ-പ്രൊലിഫറേറ്റീവ് ഡയബറ്റിക് റെറ്റിനോപ്പതി (എൻ‌പി‌ഡി‌ആർ) യുടെ ഏർ സ്റ്റേജിലും ഇത് സംഭവിക്കാം. കാഴ്ച മങ്ങുന്നതും ഇരുണ്ടതോ വികൃതമായതോ ആയ കാഴ്ചകളോ ഇതിന്റെ ലക്ഷണങ്ങൾ. പ്രമേഹ രോഗികളിൽ പത്ത് ശതമാനം (10%) പേർക്ക് മാക്യുലർ എഡിമയുമായി ബന്ധപ്പെട്ട കാഴ്ച നഷ്ടപ്പെടൽ ഉണ്ടാവാം. ഒപ്റ്റിക്കൽ കോഹെറൻസ് ടോമോഗ്രാഫിക്ക് മാക്യുലർ എഡിമയിൽ നിന്നുള്ള ദ്രാവകം അടിഞ്ഞുകൂടി റെറ്റിന കട്ടിയാകുന്ന മേഖലകൾ കാണിക്കാൻ കഴിയും. 

രണ്ടാമത്തെ ഘട്ടമായ പ്രൊലിഫറേറ്റീവ് "ഡയബറ്റിക് റെറ്റിനോപ്പതിയുടെ" (പിഡിആർ) ഭാഗമായി കണ്ണിന്റെ പുറകിൽ അസാധാരണമായ പുതിയ രക്തക്കുഴലുകൾ (നിയോവാസ്കുലറൈസേഷൻ) രൂപം കൊള്ളുന്നു; ഈ പുതിയ രക്തക്കുഴലുകൾ ദുർബലമായ കാരണം ഇവ പൊട്ടി രക്തസ്രാവവും (വിട്രിയസ് ഹെമറേജ്) അതുമൂലം കാഴ്ച മങ്ങുകയും ചെയ്യും. ഈ രക്തസ്രാവം ആദ്യമായി സംഭവിക്കുമ്പോൾ, അത് വളരെ കഠിനമായിരിക്കില്ല. മിക്ക കേസുകളിലും, ഇത് കുറച്ച് രക്ത തുള്ളികൾ പോലെയോ അല്ലെങ്കിൽ ഒരു വ്യക്തിയുടെ വിഷ്വൽ ഫീൽഡിൽ പൊങ്ങിക്കിടക്കുന്ന പാടുകൾ പോലെയോ ആവാം, ഏതാനും മണിക്കൂറുകൾക്ക് ശേഷം ഈ പാടുകൾ പലപ്പോഴും ഇല്ലാതാകും. 

ഈ പാടുകൾ ഏതാനും ദിവസങ്ങൾ അല്ലെങ്കിൽ ആഴ്ചകൾക്കുള്ളിൽ വീണ്ടും വന്ന് രക്തം കൂടുതൽ ചോർന്നൊലിക്കുന്നു. ഇത് കാഴ്ചയ്ക്ക് മങ്ങലുണ്ടാക്കും. അങ്ങേയറ്റത്തെ അവസ്ഥയിൽ, ഒരു വ്യക്തിക്ക് ആ കണ്ണിലെ കാഴ്ച ഇരുട്ടിൽ നിന്ന് വെളിച്ചം കാണാൻ പറ്റുന്ന രീതിയിൽ മാത്രമേ ഉണ്ടാവൂ. കണ്ണിന്റെ ഉള്ളിൽ നിന്ന് രക്തം പൂർണ്ണമായും പോകാൻ കുറച്ച് ദിവസങ്ങൾ മുതൽ മാസങ്ങൾ അല്ലെങ്കിൽ വർഷങ്ങൾ വരെ എടുത്തേക്കാം, ചില സന്ദർഭങ്ങളിൽ രക്തം ഒരിക്കലും പോകണമെന്നുമില്ല. ഇത്തരത്തിലുള്ള വലിയ രക്തസ്രാവങ്ങൾ ഒന്നിലധികം തവണ സംഭവിക്കാറുണ്ട്, പലപ്പോഴും ഉറക്കത്തിൽ . 

ഫണ്ടസ്കോപ്പിക് പരിശോധനയിൽ, കോട്ടൺ വൂൾ പാടുകൾ, തീജ്വാല പോലെയുള്ള രക്തസ്രാവം ( "ക്ലോസ്ട്രിഡിയം നോവിയുടെ" ആൽഫ-ടോക്സിൻ മൂലവും സമാനമായ അവസ്ഥ സംഭവിക്കുന്നു), ഡോട്ട്-ബ്ലോട്ട് ഹെമറേജുകൾ എന്നിവ കാണാം. 

അടയാളങ്ങളും ലക്ഷണങ്ങളും
സ്റ്റെം സെൽ തെറാപ്പി
ലേസർ ഫോട്ടോകോയാഗുലേഷൻ
ഇൻട്രാവിട്രിയൽ ട്രയാംസിനോലോൺ അസെറ്റോണൈഡ്